

เอกสารใช้ภายในบริษัทฯ ห้ามเผยแพร่
การศึกษาสำรวจทรัพยากรชีวภาพบนบก (ป่าไม้และสัตว์ป่า)
สำหรับโครงการที่เกิดขึ้นในพื้นที่ที่มีการพัฒนาแล้ว

โดยนายวิมล แจ่มประเสริฐ นักวิชาการสิ่งแวดล้อม/ฝ่ายสิ่งแวดล้อม

เนื้อหา KM
	การศึกษาสำรวจทรัพยากรชีวภาพบนบก (ป่าไม้และสัตว์ป่า) สำหรับโครงการที่เกิดขึ้นในพื้นที่ที่มีการพัฒนาแล้ว เช่น ในพื้นที่โรงงานหรือนิคมอุตสาหกรรม โดยประเมินความเหมาะสมจากสภาพพื้นที่สำรวจ วิธีการสำรวจ และข้อมูลที่ต้องการจากสำรวจ รวมถึงความเห็นจากผู้ตรวจสอบรายงาน มีรายละเอียดดังนี้

	1. พื้นที่สำรวจ
	    กำหนดขอบเขตการสำรวจ โดยแบ่งพื้นที่ทั้งหมดเป็น 3 พื้นที่ ได้แก่ พื้นที่โครงการ พื้นที่ใกล้เคียงหรือพื้นที่รอบโครงการ (พื้นที่ที่อยู่ติดหรืออยู่ใกล้รอบพื้นที่โครงการ) และพื้นที่ศึกษา โดยในพื้นที่โครงการและพื้นที่รอบโครงการ จะใช้การสำรวจตามจุดที่กำหนด (Point Survey) ด้วยการเดินเท้า รัศมีการสำรวจ 10-20 เมตร หรือให้ครอบคลุมบริเวณจุดสำรวจ ซึ่งอาจเป็นพื้นที่รกร้างหรือพื้นที่รอการพัฒนาที่มีหมู่ไม้ปรากฏหรือมีแหล่งน้ำ หรือพื้นที่สีเขียวของโรงงานหรือนิคมอุตสาหกรรม ส่วนพื้นที่ศึกษาใช้การสำรวจตามจุดสำรวจที่กำหนด (Point Survey) ด้วยการเดินเท้า และสำรวจตามเส้นทางถนน (Roadside Survey) ด้วยรถยนต์ ซึ่งจุดสำรวจจะเลือกตามการใช้ประโยชน์ที่ดิน โดยเลือกจุดที่ที่มีความเหมาะสมต่อการเป็นตัวแทนของพื้นที่ในแต่ละระบบนิเวศ ให้ครอบคลุมทั่วทุกทิศของพื้นที่ศึกษาและทุกรูปแบบการใช้ประโยชน์ที่ดิน และตามเส้นทางถนนที่ผ่านรูปแบบการใช้ประโชน์ที่ดินต่าง ๆ ทั้งนี้จำนวนจุดสำรวจขึ้นกับลักษณะสภาพนิเวศที่เปลี่ยนแปลงตามสัดส่วนของการใช้ประโยชน์ที่ดินในขอบเขตพื้นที่ศึกษา ซึ่งแต่ละการใช้ประโยชน์ที่ดินควรมีอย่างน้อย 1-2 จุดสำรวจ

	2. อุปกรณ์การสำรวจ 
		1. เครื่องมือสำรวจ ได้แก่ กล้องส่องทางไกลแบบสองตา (Binocular) ไฟฉาย กรงดักหนู 
		2. อุปกรณ์จดบันทึก
		3. แอปพลิเคชั่นแผนที่ (Google Map และ Google Earth) 
		4. กล้องถ่ายรูป (ควรเป็นกล้อง DSLR หรือ Mirrorless พร้อมเลนส์ที่สามารถถ่ายภาพ   สัตว์ป่าได้ หากเป็นกล้องโทรศัพท์มือถือ ควรเป็นรุ่นที่สามารถถ่ายภาพสัตว์ป่าในระยะไกลได้ชัด ทั้งนี้เพื่อช่วยในการจำแนกชนิดสัตว์ป่าและได้รูปภาพที่ดีในการประกอบรายงาน)


	3. วิธีการสำรวจ
	    การสำรวจในพื้นที่ที่มีการพัฒนาแล้วเป็นการสำรวจความหลากชนิดของทรัพยากรป่าไม้และสัตว์ป่าในเบื้องต้น โดยจะใช้การสำรวจทางตรงด้วยวิธีการสังเกต (Observation) เป็นหลัก คือ การมองเห็นต้น/ตัว ซาก หรือร่องรอยของพืชและสัตว์ป่า บันทึกชนิดและลักษณะการใช้ประโยชน์ที่ดิน นับจำนวนตัวในแต่ละจุดสำรวจ (สัตว์ป่า) และถ่ายภาพ ทั้งภาพสิ่งมีชีวิต สภาพนิเวศปัจจุบันบริเวณจุดสำรวจ รวมถึงภาพอุปกรณ์และวิธีการสำรวจด้วย ทั้งนี้ในจุดสำรวจถัดไปหากพบชนิดซ้ำกับจุดสำรวจก่อนหน้าต้องบันทึกชนิดนั้นใหม่ทุกครั้ง เพื่อเป็นการเก็บข้อมูลว่าพบชนิดนี้ในพื้นที่ใดบ้าง ซึ่งการสำรวจจะใช้เวลาภายใน 1 วัน (เช้า-ค่ำ) 

		1. ทรัพยากรป่าไม้
		    ในขอบเขตพื้นที่ศึกษาเป็นพื้นที่ที่มีการพัฒนาแล้ว มักไม่มีพื้นที่ป่าไม้และพื้นที่อนุรักษ์ที่สำคัญอยู่ใกล้เคียง จึงเป็นการสำรวจพืชในระบบนิเวศ โดยเน้นพืชที่มีวิสัยเป็นไม้ต้น (Tree) และไม้ต้นขนาดเล็ก (Shrubby Tree) (ในบางกรณีอาจมีการสำรวจพืชที่มีวิสัยเป็นไม้พุ่ม (Shrub) พืชพื้นล่าง (Undergrowth plant) ไผ่ (Bamboo) และปาล์ม (Palm) เพิ่มเติม) และต้องบันทึกทำเครื่องหมายหรือสัญลักษณ์ตรงชนิดที่พบว่าเป็นพรรณไม้ที่ขึ้นเองตามธรรมชาติหรือไม้ปลูก 

		2. ทรัพยากรสัตว์ป่า 
		    ในขอบเขตพื้นที่ศึกษาเป็นพื้นที่ที่มีการพัฒนาแล้ว มักพบสัตว์ป่าที่เป็นชนิดที่พบเห็นได้ทั่วไปในเขตเมือง มีการปรับตัวให้เข้ากับกิจกรรมหรือสิ่งก่อสร้างของมนุษย์ได้เป็นอย่างดี ทั้งอาหารและแหล่งที่อยู่อาศัย ศึกษา โดยจะสำรวจสัตว์ป่า 4 กลุ่มหลัก ได้แก่ สัตว์เลี้ยงลูกด้วยนม (Mammal) นก (Bird) หรือสัตว์ปีก (Aves) สัตว์เลื้อยคลาน (Reptile) และสัตว์สะเทินน้ำสะเทินบก (Amphibian) โดยการสำรวจจะใช้กล้องส่องทางไกลส่องหาตัวสัตว์ป่า และมองหาซากสัตว์ป่าที่ถูกยานพาหานะทับตายบนถนนทางหลวงหรือร่องรอยของสัตว์ป่า เช่น ขน ไข่ คราบ เป็นต้น รวมถึงการค้นหาอย่างง่ายตรงบริเวณจุดสำรวจ เช่น ในกอหญ้า ใต้ก้อนหิน เป็นต้น ทั้งนี้อาจมีการสำรวจทางอ้อมโดยการสอบถามประชาชนที่อาศัยอยู่ในพื้นที่ถึงการพบเห็นสัตว์ป่าในบริเวณดังกล่าว เพื่อเป็นข้อมูลเพิ่มเติมจากการสำรวจ  
		    - การตั้งวางกรงดักหนู ใช้ดักสัตว์ป่าในกลุ่มสัตว์เลี้ยงลูกด้วยนมขนาดเล็กที่ส่วนใหญ่อยู่ในอันดับสัตว์ฟันแทะ (Rodentia) และอันดับกระแต (Scandentia) โดยจะตั้งแต่เช้าเมื่อไปถึงพื้นที่สำรวจและจะมาเก็บกรงในช่วงเย็นก่อนเดินทางกลับ จำนวน 1 กรงก็เพียงพอ ซึ่งพื้นที่ที่ตั้งกรงดักหนูควรเลือกเป็นพื้นที่ใกล้เคียงหรือพื้นที่รอบโครงการ โดยจุดตั้งวางต้องตั้งอยู่ในพื้นที่มิดชิดและร่มตลอดวัน มีหญ้าหรือต้นไม้ปกคลุม เพื่อป้องกันสัตว์ป่าที่มาติดถูกแดดเผาตาย และควรใช้กล้วยเป็นเหยื่อดัก หากมีสัตว์ป่าติดกรงดักให้บันทึกชนิด ถ่ายภาพ และปล่อยคืนสู่ตามธรรมชาติ
		    - การสำรวจสัตว์ป่าในเวลากลางคืน จะเป็นการสำรวจในช่วงเย็นถึงพลบค่ำ เวลาประมาณ 18.00-19.00 น. หรือเปลี่ยนแปลงตามความเหมาะสม โดยเน้นสำรวจสัตว์ป่าในกลุ่มสัตว์สะเทินน้ำสะเทินบก สัตว์เลื้อยคลาน และนกกลางคืน ในพื้นที่แหล่งน้ำหรือพื้นที่เกษตรกรรมที่มีน้ำ เช่น นาข้าว เป็นต้น จำนวน 1-2 จุดสำรวจ การเลือกแหล่งน้ำ ควรเป็นแหล่งน้ำสะอาด ไม่ไหลหรือไหลไม่แรง หรือเป็นแหล่งน้ำขัง ซึ่งอาจเป็นจุดเดียวกับจุดสำรวจในช่วงกลางวัน โดยใช้ไฟฉายส่องหาตัวสัตว์ป่าตามพื้นดิน พงหญ้า พุ่มไม้และต้นไม้ ทั้งนี้พื้นที่สำรวจในช่วงกลางคืนควรเป็นพื้นที่ที่เข้าถึงง่าย สาธารณะ และมีความปลอยภัยต่อตัวผู้สำรวจ

	กรณีไม่ทราบชนิดหรือไม่สามารถจำแนกชนิดได้อย่างชัดเจนในการสำรวจภาคสนาม มีวิธีการสำรวจเพื่อมาตรวจสอบชนิดอย่างง่ายโดยไม่ต้องเก็บตัวอย่างดังนี้
	    1. ให้ตั้งชื่อชนิดนั้น ตามวิสัย/กลุ่มของสิ่งมีชีวิตชนิดนั้นและเพิ่มคำตามลักษณะเด่นที่เห็นได้ชัด หรือใช้ชื่อชนิดอื่นที่คล้ายกันมาตั้ง และเพิ่มอักษร cf. ลงไปหน้าชื่อ มาจากคำว่า (Confer) สื่อถึงว่าให้เปรียบเทียบหรือตรวจสอบข้อมูลเพิ่มเติมชนิดนี้กับชนิดที่คล้ายกัน เพื่อดูว่าเป็นชนิดเดียวกันหรือไม่ ที่สำคัญจะต้องเป็นชื่อที่ผู้สำรวจจดจำได้ หากเจอชนิดนี้ในจุดสำรวจอื่น ๆ อีกจะต้องใช้ชื่อเดียวกัน เช่น คูนดอกชมพู หรือ cf.ชัยพฤกษ์ นกเขาสีน้ำตาลแถบคอดำ หรือ cf.นกเขาไฟ เป็นต้น
	    2. ถ่ายภาพสิ่งมีชีวิตชนิดนั้น สำหรับพืชถ่ายภาพใบทั้งด้านหน้าและด้านหลัง การเรียงตัวของใบ เปลือกลำต้น และดอก (ถ้ามี) สำหรับสัตว์ป่าถ่ายให้เห็นรายละเอียดต่าง ๆ และชัดเจนมากที่สุด
	    3. บันทึกลักษณะเด่นอื่น ๆ ที่พบเพิ่มเติม และลักษณะพื้นที่ที่พบ เช่น ใบมีขน มีน้ำยาง   ขึ้นอยู่ริมน้ำ พบอยู่ในที่รกร้าง หรือเสียงร้อง เป็นต้น

หมายเหตุ	การลงพื้นที่สำรวจในกรณีนี้ ใช้ผู้สำรวจอย่างน้อย 2 คน
คำสำคัญ (3 คำ): พืช , โรงงาน , นิคมอุตสาหกรรม

